LV Eiropas Savienības Oficiālais Vēstnesis C 431/3

KOMISIJAS PAZIŅOJUMS

par to datu atjaunināšanu, kurus izmanto, lai aprēķinātu sodanaudas un kavējuma naudas, ko Komisija ierosina Tiesai piemērot pienākuma neizpildes procedūrās

(2017/C 431/02)

I. IEVADS

Ar Komisijas 2005. gada paziņojumu par EK Līguma (1) 228. panta īstenošanu (tagad LESD 260. panta 1. un 2. punkts) ir izveidots pamats, ko Komisija izmanto, lai aprēķinātu finansiālo sankciju (sodanaudas vai kavējuma naudas) summu, ko tā prasa Tiesai piemērot gadījumos, kad Komisija vēršas Tiesā, ievērojot LESD 260. panta 2. punktu, saistībā ar pienākuma neizpildes procedūru pret dalībvalsti.

Nākamajā paziņojumā, kas tika pieņemts 2010. gadā (2), par to datu atjaunināšanu, kurus izmanto minētajos aprēķinos, Komisija noteica, ka makroekonomiskie dati ik gadu jāpārskata, lai ņemtu vērā inflāciju un IKP izmaiņas.

Komisijas 2011. gada paziņojumā “LESD 260. panta 3. punkta īstenošana” (3) un Komisijas 2017. gada paziņojumā “ES tiesību akti: labāki rezultāti līdz ar labāku piemērošanu” (4) ir uzsvērts, ka to pašu metodi, kas noteikta ar 2005. gada paziņojumu, piemēro, lai aprēķinātu finanšu sankcijas, ko Komisija prasa Tiesai piemērot saskaņā ar LESD 260. panta 3. punktu.

Ar šo paziņojumu izdarītā gadskārtējā atjaunināšana balstās uz inflāciju un IKP izmaiņām katrā dalībvalstī (5). Izmantojams attiecīgais inflācijas rādītājs un IKP statistika par laiku divus gadus pirms atjaunināšanas (“t-2 noteikums”), jo divi gadi ir minimālais laikposms, kas nepieciešams, lai iegūtu relatīvi stabilus makroekonomiskos datus. Šā paziņojuma pamatā tādējādi ir ekonomikas dati par nominālo IKP un IKP deflatoru 2015. gadā (6) un pašreizējais dalībvalstu balsstiesību sadalījums Padomē.

II. ATJAUNINĀJUMU SASTĀVDAĻAS

Pārskatāmo ekonomikas kritēriju saraksts:

— kavējuma naudas standarta pamatsumma (7), kas pašlaik noteikta EUR 680 dienā, jāpārskata atbilstoši inflācijai,

— sodanaudas standarta pamatsumma (8), kas pašlaik ir noteikta EUR 230 dienā, jāpārskata atbilstoši inflācijai,

— īpašais reizinātājs n (9) jāpārskata atbilstoši attiecīgās dalībvalsts IKP, ņemot vērā tās balsu skaitu Padomē; reizinātājs “n” ir identisks, lai aprēķinātu sodanaudu un kavējuma naudu par dienu,

— minimālā sodanaudas summa (10) jāpārskata atbilstoši inflācijai.

III. ATJAUNINĀJUMI

Lai aprēķinātu finansiālo sankciju (sodanaudas vai kavējuma naudas) summu, par kuru Komisija vēršas Tiesā saskaņa ar LESD 260. panta 2. un 3. punktu, tā izmanto šādus atjauninātus skaitļus:

1) kavējuma naudas aprēķinam izmantojamā standarta pamatsumma tiek noteikta EUR 700 dienā;

2) sodanaudas standarta pamatsumma tiek noteikta EUR 230 dienā;

3) īpašais reizinātājs n un minimālā sodanauda 28 ES dalībvalstīm ir šāda: Dalībvalsts īpašais reizinātājs n minimālā sodanaudas summa (EUR 1 000 ) Beļģija 4,85 2 799 Bulgārija 1,47 848 Čehijas Republika 3,09 1 783 Dānija 3,01 1 737 Vācija 20,50 11 832 Igaunija 0,62 358 Īrija 2,92 1 685 Grieķija 3,17 1 830 Spānija 11,78 6 799 Francija 17,43 10 060 Horvātija 1,21 698 Itālija 15,10 8 715 Kipra 0,58 335 Latvija 0,68 392 Lietuva 1,12 646 Luksemburga 1,00 577 Ungārija 2,51 1 449 Malta 0,36 208 Nīderlande 6,48 3 740 Austrija 4,03 2 326 Polija 7,45 4 300 Portugāle 3,21 1 853 Rumānija 3,27 1 887 Slovēnija 0,86 496 Slovākija 1,62 935 Somija 2,65 1 529 Zviedrija 4,62 2 666 Apvienotā Karaliste 18,90 10 908 ;

4) no šā paziņojuma pieņemšanas brīža lēmumos, ko Komisija pieņem par vēršanos tiesā saskaņā ar LESD 260. pantu, tā izmantos atjauninātos datus.

(1) SEK(2005) 1658 (OV C 126, 7.6.2007., 15. lpp.).

(2) SEK(2010)923/3. Attiecībā uz ekonomikas datu gadskārtējo atjaunināšanu paziņojums tika atjaunināts 2011. gadā (SEC(2011) 1024 final), 2012. gadā (C(2012) 6106 final), 2013. gadā (C(2013) 8101 final), 2014. gadā (C(2014) 6767 final), 2015. gadā (C(2015) 5511 final) un 2016. gadā (C(2016) 5091 final).

(3) OV C 12, 15.1.2011., 1. lpp.

(4) OV C 18, 19.1.2017., 10. lpp.

(5) Saskaņā ar vispārīgajiem noteikumiem, kas izklāstīti 2005. un 2010. gada paziņojumā.

(6) Par inflācijas mērvienību izmanto IKP cenu deflatoru. Sodanaudas un kavējuma naudas vienotās pamatsummas tiek noapaļotas līdz tuvākajam daudzkārtnim no desmit. Minimālās sodanaudu summas tiek noapaļotas līdz tuvākajam tūkstotim. Reizinātāju n noapaļo līdz divām zīmēm aiz komata.

(7) Saskaņā ar definīciju kavējuma naudas par dienu standarta jeb vienotā pamatsumma ir fiksēta pamatsumma, kuru reizina ar noteiktu koeficientu. Šie koeficienti izriet no neizpildes smaguma un ilguma, īpašais reizinātājs n ir atkarīgs no konkrētās dalībvalsts, un tie izmantojami maksājuma aprēķinam.

(8) Aprēķinot sodanaudu, jāpiemēro pamatsumma. Attiecībā uz LESD 260. panta 2. punktu sodanaudu noteic, reizinot summu dienā (iegūst, reizinot sodanaudas standarta pamatsummu ar neizpildes smaguma koeficientu, un šo reizinājumu reizina ar īpašo reizinātāju n) ar to dienu skaitu, kurās pienākums nav izpildīts, no pirmā sprieduma dienas līdz dienai, kad neizpilde novērsta, vai līdz dienai, kad pasludināts spriedums, kas minēts LESD 260. panta 2. punktā. Attiecībā uz LESD 260. panta 3. punktu saskaņā ar Komisijas paziņojuma “LESD 260. panta 3. punkta īstenošana” 28. punktu (SEC (2010)1371 final; OV C 12, 15.1.2011., 1. lpp.) sodanaudu noteic, reizinot summu dienā (iegūst, reizinot sodanaudas standarta pamatsummu ar neizpildes smaguma koeficientu, un šo reizinājumu reizina ar īpašo reizinātāju n) ar to dienu skaitu, kas pagājušas no dienas, kad beidzies termiņš direktīvas transponēšanai, līdz dienai, kad beigusies neizpilde vai kad pasludināts spriedums, kas minēts LESD 258. pantā un 260. panta 3. punktā. Ja iepriekš minētā aprēķina rezultāts pārsniedz minimālo sodanaudu, tad būtu jāpiemēro uz summas dienā pamata aprēķinātā sodanauda.

(9) Īpašajā reizinātājā n ņem vērā dalībvalsts spēju maksāt (iekšzemes kopproduktu (IKP)) un tās balsu skaitu Padomē.

(10) Minimālā fiksētā sodanaudas summa katrai dalībvalstij tiek noteikta, izmantojot īpašo reizinātāju n. Ja sodanaudas summa nepārsniedz minimālo fiksēto sodanaudu, tad Tiesai tiek ierosinātā minimālā fiksētā sodanauda.